Intoloy iren Jesus a bima-sil chiwa baybay ingkathod mimothok ired sahop a naiyan-iyanan iren ma i-Gerasa.
Idi imepas si Jesus chiwa bangka,
gwariy sa-kin dahin engaspol cha si-kathon iya-janan na dimonyo.
Edafod ma dogad a iyaybekaan na iyangketiy
tep chiwan i naiyan-iyanan to.
Nagwara wiy mahabalod angken kadinay iyosa-osal cha.
Tep eminchakel a nakiyadinaan cha,
nem nakiyetchang toy kadined diwa tho tan nakiyomek tod seki tho.
Nagwariy mahatengel tep mahedsang a pasiya.
Gwiya-gwa-gwa tan diyabi-dabin naiyan-aha-ahad cha dogad a iyaybekaan na iyangketiy tan chiwa chonchontog a nakimelkeljaw tan nasiyoga-sogat toy angel to na batho.
Idi tiyakmang na dahis Jesus,
bintek to et iyantalimohod iwa dahid sangoanan to.
Et inpekes toy esel ton kigwan to i “Jesus,
Anak Afo Chiyos a Kahejangan,
ngoy pekibiyangan mod si-kak?
Isafatam cha Afo Chiyos i eg moak chosaen.”
Kigwan to man tep inbilin Jesus da i “Si-kam a dimonyo,
awas ked ta too!”
Et inbagen Jesus i “Siyay ngaran mo?”
Insongbat na dahi i “Si Diniboy ngaran ko tep chakel kawi.”
Et ekiadok cha Jesus i eg to ira pebtik chiwa sahop.
Iyaytompong a gwariy chakel a kechel a kekinakan chiwa chontog,
et iyadok iren ma dimonyos si Jesus i “Itolok mo kawin onkowan ired ma kechel say may-i-jan kawid si-kara.”
Et intolok ma iren Jesus.
Bintihan ma iren ma dimonyos iwa dahi et iyay-ejan ired ma kechel.
Et sema ngo iren kechel,
iyanbetik ma iren chimalong a iya-kas mala ired ma baybay et iyalned ma ira.
Sema karakel iren ma kechel,
chanchanin chegwen dibo.
Sema ngo iren manbanbantay na kechel,
iyanbetik ira et ingwanggwang ired siyodad tan iyay-esop a doga-dogad.
Et kimowan ma iriy too say si-nengen chiy epasamak.
Idi mimothok ired ma kad-an Jesus,
mita ra ma dahin sigod a iya-janan na dimonyos.
Mantoktokkong a ebaroan tan imoli wed mapteng a nemnem to.
Et timahot ira.
Sema iren toon eni-neng,
ingwanggwang cha wiy epasamak chiwa dahi tan sema iren kechel.
Et ekiadok ira ma tood Jesus i bebtihan to ma sahop cha.
Idi mankebkeb-ong si Jesus chiwa bangka,
sema dahin iya-janan na dimonyos nontan,
ekiadok i mekiolop.
Nem nat intolok Jesus a kigwan to i “Mapmapteng no onbetik ked ma echom mo et iis-istoriyam a emiin i inpasing Afo Chiyos cha si-kam tep kiyaasian toka.”
Et iyamtik ma iwa dahi et iyan-aha-ahad chiwa sahop na Decapolis a engiis-istoriya na inpasing Jesus cha si-katho.
Et iyasdaaw iriy too.